NARIADENIE KOMISIE (ES) č. 2030/2006
z 21. decembra 2006,
ktorým sa menia a dopĺňajú nariadenia (ES) č. 1607/2000, (ES) č. 1622/2000 a (ES) č. 2729/2000 týkajúce sa sektoru vína z dôvodu pristúpenia Bulharska a Rumunska k Európskej únii
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 58, článok 46 ods. 1 a článok 72 ods. 4,
keďže:
(1)
V prílohe IV k nariadeniu Komisie (ES) č. 1607/2000 z 24. júla 2000, ustanovujúce podrobné pravidlá pre implementáciu nariadenia Rady (ES) č. 1493/1999 o spoločnej organizácii trhu s vínom, najmä hlavy týkajúcej sa akostných vín vyrábaných v určitých regiónoch (2), je uvedený zoznam akostných šumivých vín vur, ktorých kade môžu mať alkoholometrický titer (obsah alkoholu) nižší než 9,5 obj. %.Táto príloha by mala byť zmenená a doplnená tak, aby obsahovala vína vyrobené v Rumunsku.
(2)
Príloha XIII k nariadeniu Komisie (ES) č. 1622/2000 z 24. júla 2000 ustanovujúcemu niektoré podrobné pravidlá na uplatňovanie nariadenia Rady (ES) č. 1493/1999 o spoločnej organizácii trhu s vínom a ustanovujúcom Zákonník spoločenstva pre vinárske (enologické) postupy a procesy (3) obsahuje výnimky týkajúce sa obsahu prchavej kyseliny vínnej uvedeného v bode 1 časti B prílohy V k nariadeniu (ES) č. 1493/1999. Táto príloha by mala byť zmenená a doplnená z dôvodu prístupu Rumunska.
(3)
V ods. 2 článku 11 nariadenia Komisie (ES) č. 2729/2000 zo 14. decembra 2000 ustanovujúce podrobné vykonávacie pravidlá kontroly vo vinárskom sektore (4) sa určuje minimálny počet vzoriek, ktoré sa odoberú každý rok pre analytickú databanku ustanovenú v článku 10 tohto nariadenia. Po pristúpení Bulharska a Rumunska sa určí počet vzoriek, ktoré sa majú odobrať za tieto krajiny.
(4)
Nariadenia (ES) č. 1607/2000, (ES) č. 1622/2000 a (ES) č. 2729/2000 by sa preto mali primerane zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Príloha IV k nariadeniu (ES) č. 1607/2000 sa nahrádza znením v prílohe k tomuto nariadeniu.
Článok 2
V prílohe XIII k nariadeniu (ES) č. 1622/2000 sa písm. o) dopĺňa takto:
„o)
pre rumunské vína:
-
25 miliekvivalentov na liter pre akostné vína vur spĺňajúce požiadavky potrebné na to, aby mohli byť označované ako ‚DOC-CT‘.
-
30 miliekvivalentov na liter pre akostné vína vur spĺňajúce požiadavky potrebné na to, aby mohli byť označené za ‚DOC-CIB‘.“
Článok 3
V článku 11 ods. 2 nariadenia (ES) č. 2729/2000 sa druhý pododsek nahrádza takto:
„-
30 vzoriek z Bulharska
-
20 vzoriek z Českej republiky
-
200 vzoriek z Nemecka
-
50 vzoriek z Grécka
-
200 vzoriek zo Španielska
-
400 vzoriek z Francúzska
-
400 vzoriek z Talianska
-
10 vzoriek z Cypru
-
4 vzorky z Luxemburska
-
50 vzoriek z Maďarska
-
4 vzorky z Malty
-
50 vzoriek z Rakúska
-
50 vzoriek z Portugalska
-
70 vzoriek z Rumunska
-
20 vzoriek zo Slovinska
-
15 vzoriek zo Slovenska
-
4 vzorky zo Spojeného kráľovstva.“
Článok 4
Toto nariadenie nadobúda účinnosť s výhradou nadobudnutia platnosti Zmluvy o pristúpení Bulharska a Rumunska v deň nadobudnutia platnosti tejto zmluvy.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. decembra 2006